**Legyesbénye Község Önkormányzata Képviselő-testületének 10/2000. (XII. 20.) önkormányzati rendelete**

**a temetőkről és a temetkezés rendjéről**

Legyesbénye Község Önkormányzata a temetőkről és a temetkezésről szóló 1999. évi XLIII. tv 40. § és a 41. § (3.) bekezdésében kapott felhatalmazás alapján az alábbi rendeletet alkotja.

**1. Általános rendelkezések**

**1. §**

1. A rendelet hatálya kiterjed a Legyesbénye községben az önkormányzat használatában álló - 807 hrsz. alatt található működő temetőrészre.

**2. §**

(1) Az 1. § szerinti temető tulajdonosa a Református Egyház, amelynek a 807 hrsz. alatti, 1000 m2 nagyságú temetőrészén az önkormányzat a köztemető fenntartására vonatkozó törvényi kötelezettségét teljesíti.

(2) Legyesbénye Község Önkormányzata a használatában álló temetőrész fenntartásáról és üzemeltetéséről saját maga gondoskodik.

**Temetési helyek**

**3. §**

(1) A köztemetőként funkcionáló temetőrészleten sírhely táblákra, a sírhelytáblákat pedig sorokra kell felosztani. A sírhelyeket a temetés alatt álló sírhelytáblákba – fő szabályként – folytatólagosan sorrendben kell felhasználni. A temetőben a következő temetési helyek biztosítottak: koporsós temetés, mely lehet egyes sírhely, illetve kettős sírhely. A temetőben lévő sírhelyek méretei: egyes sírhely: területe 130 x 220 cm, mélysége 200 cm, kettős sírhely: 220 x 220 cm, mélysége 200 cm.

(2) A betelt sírhely táblákat az utolsó temetés napjával le kell zárni. A lezárt táblába csak rátemetéssel lehet temetni.

(3) Az elhamvasztott hamvat tartalmazó urnát a temetőn belül sírhelyben kell elhelyezni.

(4) Az elhunytat - ha az eltemettetőnek nincs a temetőben meglévő temetési hely feletti rendelkezési joga – az elhalálozás ideje szerinti sorrendben következő temetési helyre kell temetni.

(5) A temetkezési hely feletti rendelkezési jog időtartamára vonatkozóan a 145/1999. (X.01.) Korm.rendelet rendelkezései az irányadók.

(6) A temetkezési hely feletti jogért díjat nem kell fizetni.

**A temető fenntartása és üzemeltetése**

**4. §**

Legyesbénye Község Önkormányzata a Református Egyház tulajdonát képező temető teljes területén, ide értve a területrészt is a tulajdonossal kötött megállapodás alapján a temető rendeltetésszerű használatához szükséges építmények, közművek, egyéb tárgyi és infrastrukturális létesítmények, valamint közcélú zöldfelületek karbantartásáról az egyházzal kötött megállapodás alapján maga gondoskodik.

**A köztemető infrastrukturális létesítményei**

**5. §**

Az Önkormányzat a temető rendeltetésszerű használatához az alábbi építményekkel rendelkezik:

*a)* Tulajdonát képezi a Római Katolikus temető mellett lévő

*aa)* Ravatalozó

*ab)* Boncoló helyiség

*ac)* Hűtőkamra

*b)* Református Temető melletti ravatalozót a Református Egyházzal kötött megállapodás alapján használja. A temettetőknek az elhaltak hűtéséért hűtési díjat kell fizetni, melynek befizetése az önkormányzat költségvetési számlájára történik. Nem kell díjat fizetni a temetőben keletkezett hulladék elszállításáért, valamint az igénybe vett vízért sem.

**A temető üzemeltetése**

**6. §**

(1) Az érintettek a sírok gondozását, díszítését szabad belátásuk szerint végezhetik.

(2) A temetőben munkáját végző vállalkozó tevékenysége során az e rendeletben foglaltakat köteles betartani. Tevékenységük gyakorlása során a temető látogatók kegyeleti érzéseit nem sérthetik, a szomszédos sírokban, a temető infrastrukturális létesítményeiben kárt nem okozhatnak, zajkeltéssel a szertartásokat nem zavarhatják.

**Temetők rendje**

**7. §**

(1) A temetőben és közvetlen környezetében tilos minden olyan magatartás, amely a kegyeleti érzést és a szertartások rendjét sérti, valamint a látogatókat megbotránkoztatja.

(2) A temetőt bárki korlátozás nélkül látogathatja, a sírokat gondozhatja.

**Hatályba léptető rendelkezések**

**8. §**

Ezen rendelet 2001. Január 1-től lép hatályba, hatályba lépésével egyidejűleg a 7/2000. (X.01.) sz. Önkormányzati rendelet hatályát veszti.

 Hlivják László sk. Péterné Ferencz Zsuzsanna sk.

 Polgármester Jegyző